钦定古今图书集成/明伦汇编/氏族典/第425卷 > 《廖用贤尚友录》 > 满朝荐
## 钦定古今图书集成/明伦汇编/氏族典/第425卷 > 《廖用贤尚友录》 > 满朝荐

按《明外史满朝荐传》：“朝荐，字震东，麻阳人。万历三十
二年进士。授咸宁知县，有廉能声。税监梁永遣人蛊
巡按御史余懋衡，事觉，诸恶党多亡去，朝荐追之渭
南，颇有所格伤。永惧，使使入都，讼朝荐劫上供物，杀
数人，投尸河中。帝震怒，遣使逮治，时三十五年七月
也。既至，下诏狱搒掠，遂长系。四十一年秋，万寿节将”
届，用大学士叶向高请，乃释归。光宗立，起南京刑部
郎中，再迁尚宝卿。天启二年，辽东地尽失，海内多故，
而廷臣方植党逞浮议。朝荐深虑之，疏陈时事，语极
危切。寻进太仆少卿。复上疏讦奏魏忠贤，激帝怒，褫
职为民。崇祯二年荐起故官，未上，卒。